Ólafi Jóhannessyni var í gærkvöldi sagt upp sem þjálfara karlaliðs FH í fótbolta. FH gerði jafntefli við Leikni í gærkvöldi, 2-2.
Önnur úrslit í gærkvöldi urðu þau að Keflavík og Stjarnan gerðu 2-2 jafntefli og sömu úrslit urðu hjá KA og Fram á Akureyri. Valur lagði svo topplið Breiðabliks, 3-2. Þetta var fyrsta tap Breiðabliks í sumar, en Patrick Pedersen skoraði sigumark Vals á 4. mínútu uppbótartíma. Breiðablik er þrátt fyrir þetta með gott forskot í efsta sæti deildarinnar. Breiðablik er með 24 stig á toppnum, fimm meira en Víkingur.
Golden State Warriors varð í nótt NBA-meistari í körfubolta. Golden State vann Boston Celtics 103-90 í sjötta úrslitaleik liðanna og vann einvígið 4-2. Þetta er í sjöunda sinn sem Golden State verður NBA-meistari og í fimmta sinn frá 2015. Stephen Curry skoraði 34 stig fyrir Golden State í nótt og var valinn mikilvægasti leikmaður úrslitaeinvígisins. Það er í fyrsta sinn sem hann hlýtur þann heiður, en hann varð NBA-meistari í fimmta sinn í nótt. Með sigrinum varð Golden State þriðja sigursælasta lið deildarinnar frá upphafi, komst fram úr Chicago Bulls. Aðeins LA Lakers og Boston Celtics hafa unnið oftar, en þau hafa hampað titlinum 17 sinnum hvort.
Kanadamaðurinn Adam Hadwin er með forystuna að loknum fyrsta hring US Open í golfi. Mótið er eitt risamótanna fjögurra. Hadwin lék fyrsta hringinn á 4 höggum undir pari og er höggi á undan fimm kylfingum sem deila öðru sæti. Mótið er haldið í skugga harðra deilna í golfheiminum vegna stofnunar nýrrar mótaraðar á vegum Sádí-Araba, LIV-mótaraðarinnar. Helsta stjarna nýju mótaraðarinnar er Phil Mickelson, en honum og öðrum þátttakendum LIV-mótaraðarinnar var vikið af PGA-mótaröðinni nýlega. Mickelson átti afmæli í gær en lék hins vegar afleitt golf. Hann lék á 8 höggum yfir pari og er í 145. sæti af 156 keppendum.
Ólafur Jóhannesson var í gær rekinn úr starfi þjálfara karlaliðs FH í fótbolta eftir jafntefli við Leikni.